คลังสั่งอัดฉีด8หมื่นล้าน
ยืมมือ2แบงก์ยกชั้นกองทุนหมู่บ้าน ออมสินปั้นเด็กอาชีวะสู่นักการเงิน
19 ส.ค. 2554

ยืมมือ2แบงก์ยกชั้นกองทุนหมู่บ้าน ออมสินปั้นเด็กอาชีวะสู่นักการเงิน
โพสต์ทูเดย์ — คลังอัด 8 หมื่นล้าน ตั้งธนาคารรากหญ้าเป็นสถาบันการเงินชุมชนทั่วประเทศ ให้ทุนเพิ่มหมู่บ้านละ 1 ล้าน รองรับการแก้ไขหนี้นอกระบบรอบ 2
นายกรณ์ จาติกวณิช รมว.คลัง เปิดเผยว่า ได้มอบนโยบายให้ธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) ยกฐานะกองทุนหมู่บ้านให้เป็นสถาบันการเงินชุมชนครอบคลุมทุกหมู่บ้าน เพื่อเป็นแหล่งเงินทุนปล่อยกู้ให้กับประชาชนในหมู่บ้านได้มีเงินทุนประกอบอาชีพหารายได้
ปัจจุบันมีกองทุนหมู่บ้าน 8 หมื่นแห่ง แบ่งเป็นธนาคารออมสินดูแล 6 หมื่นแห่ง และ ธ.ก.ส.ดูแลอยู่ 2 หมื่นแห่ง หากกองทุนหมู่บ้านใดต้องการยกระดับจะได้รับเงินกู้ดอกเบี้ยต่ำจากธนาคารเพิ่มอีก 1 ล้านบาท ในอัตราดอกเบี้ยประมาณ 6% ต่อปี และสามารถไปปล่อยกู้ให้กับคนในหมู่บ้านที่ต้องการเงินทุนได้ไม่เกิน 12% ต่อปี เท่ากับอัตราดอกเบี้ยที่ธนาคารปล่อยกู้แก้หนี้นอกระบบ
“ทั้งสองธนาคารได้เตรียมเงินรองรับการยกกองทุนหมู่บ้านเป็นสถาบันการเงินชุมชนไว้เรียบร้อยแล้ว ขึ้นอยู่กับความพร้อมของกองทุนว่าจะมีความเข้มแข็งมากขนาดไหน ทั้งสองธนาคารตั้งเป้าจะยกระดับให้ได้ 1 ใน 3 ภายในปีหน้า” นายกรณ์ กล่าว
สำหรับการลงทะเบียนแก้ไขหนี้นอกระบบรอบ 2 จะมีการเปลี่ยนให้ผู้เป็นหนี้ไปลงทะเบียนรับเงินกู้กับสถาบันการเงินชุมชนได้โดยตรง ซึ่งเป็นการให้ชาวบ้านดูแลกันเองจะรู้ปัญหาดีกว่าที่จะมาลงทะเบียนโดยตรงกับภาครัฐในรอบแรก
รมว.คลัง กล่าวว่า ค่าครองชีพของประชาชนจะเพิ่มสูงขึ้นจากปัญหาเงินเฟ้อที่มาจากราคาน้ำมันแพงนั้น รัฐบาลต้องดูแล โดยธนาคารแห่งประเทศไทย (ธปท.) ป้องกันด้วยการขึ้นดอกเบี้ย และคลังต้องดูแลรายได้ของประชาชนให้เพียงพอกับราคาสินค้าที่แพงขึ้น
นายเลอศักดิ์ จุลเทศ ผู้อำนวยการธนาคารออมสิน กล่าวว่า ปัจจุบันธนาคารยกฐานะกองทุนหมู่บ้านเป็นสถาบันการเงินชุมชนได้ 2,739 แห่ง และปีนี้และปีหน้าตั้งเป้ายกฐานะให้ได้อีก 3 หมื่นแห่ง
นายเลอศักดิ์ ในฐานะประธานมูลนิธิออมสินเพื่อสังคม กล่าวด้วยว่า ล่าสุดได้ร่วมกับนายธีรเทพ ศรียะพันธ์ ผวจ.จันทบุรี เปิดสถาบันการศึกษาระดับอาชีวศึกษาแห่งใหม่ เป็นหลักสูตรการเรียนการสอนเฉพาะด้านการเงิน การธนาคาร และการบัญชีโดยเฉพาะ ในชื่อโรงเรียนอาชีวศึกษาออมสินอุปถัมภ์ ที่ ต.บางกะจะ อ.เมือง จ.จันทบุรี โดยจะเริ่มเปิดการเรียนการสอนตั้งแต่ปีการศึกษา 2554 
ทั้งนี้ มูลนิธิออมสินเพื่อสังคมสร้างทางเลือกในระดับอาชีวศึกษาด้วยการเปิดโรงเรียนอาชีวศึกษาออมสินอุปถัมภ์ หรือ GBAC เพื่อเป็นสถาบันการศึกษาของคนรุ่นใหม่ เปิดรับสมัครทั่วไปรอบแรก 2 ระดับ โดยจะเปิดรับจนถึงวันที่ 28 ก.พ.นี้ ในระดับประกาศนียบัตรวิชาชีพ (ปวช.) เปิดการเรียนการสอน 3 สาขา ได้แก่ การบัญชี การขาย และคอมพิวเตอร์ธุรกิจ ส่วนระดับประกาศนียบัตรวิชาชีพชั้นสูง (ปวส.) รับผู้จบการศึกษาจากระดับมัธยมศึกษาปีที่ 6 หรือเทียบเท่า เปิดการเรียนการสอน 4 สาขา ได้แก่ การบัญชี การตลาด การเงิน/ ธนาคาร และคอมพิวเตอร์ธุรกิจ ซึ่งผู้สมัครในระดับ ปวส. จะได้รับคอมพิวเตอร์โน้ตบุ๊ก 1 เครื่องฟรี
นอกจากนี้ ยังมีการจัดโครงการศูนย์พัฒนาเทคโนโลยีไอซีที และการเรียนการสอนระบบ ELearning ซึ่งจะเป็นการเรียนการสอนโดยใช้คอมพิวเตอร์โน้ตบุ๊กในโรงเรียนอาชีวศึกษาเอกชนแห่งแรกของ จ.จันทบุรี มีสอนภาษาต่างประเทศถึง 4 ภาษา โดยครูเจ้าของภาษา ได้แก่ จีน อังกฤษ ญี่ปุ่น และเกาหลี 
ขณะเดียวกันสามารถผ่อนชำระค่าเล่าเรียนได้หากไม่ต้องการกู้ยืมเงินเพื่อศึกษาจากกองทุนเงินให้กู้ยืมเพื่อการศึกษา (กยศ.) และยังมีทุนการศึกษาสำหรับนักกีฬา นักดนตรี ทุนเรียนดี รวมถึงประพฤติดี แต่ขาดแคลนทุนทรัพย์
“สถาบันการศึกษาด้านอาชีวะแห่งนี้ จะมุ่งเน้นการฝึกปฏิบัติงานจริงในธนาคารออมสินและสถาบันการเงินชุมชนที่ตั้งเป้าหมายเปิดให้ครบ 3 หมื่นแห่ง ในปี 2555 เมื่อจบการศึกษาแล้วสามารถทำงานได้ที่ธนาคารออมสินหรือสถาบันการเงินอื่นๆ หากเข้าทำงานที่สถาบันการเงินชุมชน ก็จะเป็นการคืนทรัพยากรบุคคลให้กลับสู่ท้องถิ่นเพื่อพัฒนาสังคมให้เข้มแข็งมากขึ้น” นายเลอศักดิ์ กล่าว